આસામમાં રાષ્ટ્રીય નાગરિક રજિસ્ટરનો આખરી મુસદ્દો જાહેર થતાની સાથે તેને વિશે ઊહાપોહ સર્જાયો છે. આ કામ હાથ ધરવામાં આવ્યું ત્યારે જ એ નિશ્ચિત હતું કે જ્યારે પણ એ પૂર્ણ થશે ત્યારે તેને વિશે વિવાદ અને વિરોધના સ્વર ઊઠવાના છે. આ આખરી મુસદ્દામાં ૨.૮૯ કરોડ લોકોને નાગરિકતા માટે યોગ્ય ગણવામાં આવ્યા છે. જ્યારે ચાલીસ લાખ લોકોનાં નામ આ યાદીમાં નથી તેનો અર્થ એ છે કે તેઓ નાગરિકતા પુરવાર કરવા માટે પૂરતા યોગ્ય પુરાવા રજૂ કરી શક્યા નથી. તેમની નાગરિકતા સંદિગ્ધ છે. કુલ ૩.૨૯ કરોડ લોકોએ નાગરિકતા માટે આવેદન આપ્યા હતા. એ પછી સરકારી કર્મચારીઓએ ઘરે-ઘરે જઈને આવેદન સાથે આપવામાં આવેલા પુરાવાઓની ચકાસણી કરી હતી.